strandløg
Strandløg, Drimia, planteslægt med ca. 100 arter i aspargesfamilien, hjemmehørende i tørre egne af tropisk Afrika gennem Middelhavsegnene til Mellemøsten. Strandløg har store løg, smalle blade og op til 1 m lange blomsterstande med hvide blomster. Mest kendt er strandløg (Drimia maritima, tidligere kaldet Urginea maritima), der findes langs kyster fra De Kanariske Øer gennem Middelhavsegnene til Mellemøsten. Et ekstrakt af løget hos denne art har været anvendt som medicin siden oldtiden, bl.a. ved hjertetilfælde, og som gift til bekæmpelse af skadedyr.
Navnet strandløg anvendes også som betegnelse for en række løgplanter, der vokser nær havet i Danmark; især har det været brugt om arter af løg, bl.a. sandløg (Allium vineale) og ramsløg (A. ursinum).